ANSIOMERKKISÄÄNNÖT

**Ansiomerkit**  
  
1§ Suomen Tennisliiton ansiomerkki voidaan myöntää Suomen kansalaiselle, joka on ansiokkaasti toiminut liiton, alueen ja sen seurojen hyväksi ja on työllään merkittävästi edistänyt tennisurheilun kehittämistä maassamme.  
Liiton ansiomerkki voidaan myös myöntää ulkomaalaiselle, joka on huomattavasti avustanut Tennisliiton toimintaa tai muuten ansioitunut maansa ja Suomen tennissuhteiden kehittämisessä.  
Merkit  anotaan STL:lta kirjallisella anomuksella niitä varten laaditulla lomakkeella. STL:n palkitsemistoimikunta myöntää pronssiset ja hopeiset ansiomerkit ja antaa kultaisisten ansiomerkkien anomuksista lausunnon STL:n hallitukselle, joka päättää näiden korkeimpien merkkien myöntämisestä.   
  
2§Suomen Tennisliiton ansiomerkit ovat:  
· pronssinen ansiomerkki, jota on jaettu v:sta 1968 lähtien  
· hopeinen ansiomerkki, jota on jaettu v:sta 1948 lähtien  
· kultainen ansiomerkki, jota on jaettu v:sta 1948 lähtien  
Periaatteena pidetään merkin jakamista suunniteltaessa, että päätöstä tehtäessä otetaan huomioon edellisen, alemman, merkin myöntäminen.  
  
Ansiomerkki myönnetään seuran, alueen tai liittohallituksen jäsenen anomuksen perusteella henkilölle, joka on ansiokkaasti toiminut tenniksen hyväksi. Ansiomerkkitoimikunta tekee ehdotukset Tennisliiton toimihenkilöiden osalta. Alla tarkemmat kriteerit eri ansiomerkeille.   
  
3§ Pronssinen ansiomerkki myönnetään henkilölle, joka on ansiokkaasti toiminut tenniksen hyväksi vähintään viisi vuotta.  
  
4§ Hopeinen ansiomerkki voidaan myöntää henkilölle, joka on vähintään 10 vuoden ajan toiminut liiton, alueen ja sen jäsenyhdistyksen hyväksi tai joka toimenpiteillään on tuntuvasti tukenut liiton toimintaa tai muutoin huomattavasti edesauttanut koko maan tennisurheilun eteenpäin viemistä. Hopeinen ansiomerkki voidaan myöntää pelaajalle, joka on erityisen ansiokkaasti edustanut maata kansainvälisissä kilpailuissa.  
  
5§ Kultainen ansiomerkki voidaan myöntää henkilölle, joka on täyttänyt 50 vuotta ja ollut vähintään 25 vuotta liiton ja seuran toiminnassa vaikuttaen ja tukien erityisen ansiokkaasti tennisurheilun edistämistä maassamme.  Kultainen ansiomerkki voidaan myös myöntää uransa jo päättäneelle pelaajalle, joka on saavuttanut ammattilaisena Top 100-rankingsijoituksen.  
  
6§ Ansiomerkeistä pidetään numeroitua luetteloa, johon merkitään myöntämisvuosi ja saajan seura.  
  
7§ Merkin kustannukset peritään siltä seuralta tai yhteisöltä, joka sen on anonut. Muuten merkki jaetaan liiton kustannuksella.  
Kadonneen ansiomerkin tilalle luovutetaan asianomaiselle uusi merkki, jos hän on voinut osoittaa, että merkki on kadonnut. Merkistä peritään tällöin hankintakustannukset.  
Merkki on saajalleen henkilökohtaista omaisuutta eikä sitä saa luovuttaa toiselle henkilölle.  
  
8§ Useamman liiton ansiomerkin saanut henkilö kantaa ainoastaan korkeinta saamaansa STL:n merkkiä.  
  
9§ Näitä sääntöjä voi muuttaa vain STL:n hallitus.  
  
**STL:n kultainen, hopeinen ja pronssinen pallo**  
  
Suomen Tennisliitto otti vuonna 1977 käyttöön ansioituneiden yhteisöjen ja yksityisten henkilöiden palkitsemis- ja muistamistarkoituksessa kotelossa olevan hopeisen ja pronssinen pallon sekä vuonna 2000 kultaisen pallon jakamisen seuraavin perustein.  
  
2§ Pallot anotaan STL:lta kirjallisella anomuksella niitä varten laaditulla lomakkeella. STL:n palkitsemistoimikunta myöntää pronssiset ja hopeiset pallot ja antaa kultaisten pallojen anomuksista lausunnon STL:n hallitukselle, joka päättää näiden korkeimpien merkkien myöntämisestä.   
  
3§ Pallon myöntämiskriteerit ovat  
- tennisurheilua merkittävästi edistäneelle henkilölle tai yhteisölle  
- tuloksellisesti seuroja tai liittoa tukeneelle henkilölle tai yhteisölle  
- onnittelulahjana jäsenseuran tai yksityisen henkilön merkkipäivänä  
- onnittelulahjana ulkomaisen liiton tai seuran merkkipäivänä  
- muistolahjana maaotteluissa vierailevan joukkueen pelaajille (lähinnä pronssinen pallo).  
  
4§ Kultaisiin ja hopeisiin palloihin kaiverretaan järjestysnumero. Palloa anonut taho vastaa saajan nimen ja vuosiluvun kaiverruttamisesta.   
  
5§ Jaetuista palloista pidetään nimiluetteloa.  
  
6§ Seurojen tai muiden anoessa palloja peritään esittäjältä maksu kustannuksista.  
  
7§ Myönnetty pallo kuuluu saajalle henkilökohtaisesti eikä sitä saa luovuttaa toiselle.  
  
8§ Näihin sääntöihin voidaan tehdä muutoksia vain liittokokouksessa.  
 **STL:n viiri ja standaari**  
  
STL:n viiri voidaan antaa  
· seuralle tai muulle yhteisölle, joka erikoisen ansiokkaasti on toiminut liiton tarkoitusperien hyväksi  
· yksityiselle henkilölle huomionosoituksena, muisto- tai kunnialahjana, kiitoksena pitkäaikaisesta, tuloksellisesta toiminnasta liiton hyväksi  
· lahjana ulkomaiselle liitolle tai muulle yhteisölle.  
Viirin jalustaan kiinnitettyyn laattaan kaiverretaan antoperuste ja päivämäärä.  
  
STL:n standaari voidaan antaa  
· henkilöille, seuroille tai muille yhteisöille tunnustukseksi liiton tarkoitusperien hyväksi tehdystä työstä tai kiitokseksi pitkäaikaisesta yhteistoiminnasta liiton kanssa  
· henkilölle, joka toimenpiteillään on erittäin merkittävästi tukenut tennisurheilua tai muutoin myötävaikuttanut huomattavan ansiokkaasti tenniksen kehittämiseen Suomessa  
· huomionosoituksena tai muuna lahjana sekä yhteisölle että yksityiselle henkilölle  
· kiitoksena tuloksellisesta toiminnasta liiton hyväksi saajan syntymäpäivänä tai hänen erotessaan liiton tai jäsenseuran merkittävästä, pitkäaikaisesta luottamustehtävästä  
· erityisen huomattavista kilpailuansioista  
· ulkomaiselle liitolle onnittelu- ja muistolahjaksi.  
Viirin ja standaarin antamisesta päättää liittohallitus saatuaan sitä ennen ansiomerkkitoimikunnalta lausunnon. Mikäli viiri tai standaari myönnetään seuran anomuksesta, vastaa se myös kuluista. Viirien ja standaarien anominen tulee tapahtua kirjallisesti ansiomerkkien anomuslomakkeella.  
Viirejä ja standaareja koskeviin sääntöihin voi vain liittokokous tehdä muutoksia.    
  
*Säännöt on päivitetty hallituksen päätöksellä 19.5.2015.*